AfriSake keer betaling van dermiljoene vir slimkragmetersArgieffoto. Die sakeregte-waghond AfriSake het die Tshwane-metroraad Dinsdag in die hooggeregshof in Pretoria met ŉ dringende hofaansoek gekeer om ŉ betaling van dermiljoene aan die diensverskaffer PEU Capital te betaal. Die bedrag is ŉ R950 miljoen-infrastruktuurtbetaling vir ŉ slimkragmeterkontrak. Dit volg nadat die stadsraad sy kontrak met PEU Capital, wat die installering van sowat 800 000 slimkragmeters in en om Pretoria behels het, in Mei 2015 gekanselleer het omdat die projek glo te duur geword het. Volgens die kontrak moes PEU Capital 19,5c vir elke rand verbruikte krag ontvang het. Volgens Stefan Pieterse, woordvoerder van AfriSake, het die stadsraad nie in sy begroting voorsiening gemaak vir dié projek nie. Teen die tyd wat die stadsraad die kontrak gekanselleer het en met ŉ nuwe tenderproses begin het, het die diensverskaffer reeds 12 700 slimkragmeters geïnstalleer wat hulle steeds in stand moes hou en bestuur. Hiervoor het die diensverskaffer 9,5c vir elke rand verbruikte elektrisiteit gekry. Volgens Pieterse het die nasionale tesourie sowel as Pravin Gordhan, toe minister van samewerkende regering, in November 2015 ŉ brief aan die stadsraad geskryf en versoek dat die kontrak met PEU Capital ondersoek moet word, omdat die maatskappy se dienstarief van 19,5c nie ooreenstem met normale markverwante tariewe, wat tussen 7c en 9,5c wissel, nie. “Dié saak gaan oor ŉ maatskappy wat hopeloos te veel geld vra vir ŉ diens wat die munisipaliteit self baie goedkoper kan lewer,” het Pieterse gesê. Die hof het verder beslis dat die oorspronklike kontrak tussen die stadsraad en PEU Capital, die evalueringsverslag asook die munisipaliteit se begroting aan AfriSake oorhandig moet word sodat die hersieningsaansoek kan voortgaan. Die hof het Dinsdag beveel dat ŉ voorkeurhofdatum oor wanneer die hersieningsaansoek aangehoor moet word, binne drie weke bepaal moet word.